text:
Al è tornât a tacâ Contile Juste: ce novitâts su chest spazi di informazion pe edizion 2010?
La intenzion e je chê di valorizâ lis bielecis dal Friûl, no dome ambientâl, ma soredut di ideis: o fasarìn fevelâ plui int dal popul des lôr ideis. Chest an, par vie dai tais ai finanziaments, o scugnarìn fâ une pontade par setemane: la pontade e sarà in onde ogni sabide a lis 19.45 cun repliche la domedie a lis 22.30. Si podarà viodi la trasmission ancje sul sît de Provincie di Udin www.provincia.udine.it.
Un coment sul 3 di Avrîl 2010 a Lucinîs?
O vin vût un bon segnâl cun rapresentants sedi dal centridrete, sedi dal centriçampe. Une biele novitât e je stade la presince di Enrico Gherghetta, president de Provincie di Gurize che no lu veve mai fat prime e al veve dit plui voltis che mai al sarà stât: chest an al à partecipât preseant la Fieste e confermant che al tornarà ancje pal avignî.
T9, a ce pont sino?
O sin inmò in vie di sperimentazion parcè che o vin di perfezionâlu e par chest o investarìn ancjemò cualchi risorse. Ma chest no mi preocupe parcè che su lis ativitâts a pro de lenghe furlane si metin simpri masse pôcs bêçs. O vin previodude ancje une campagne promozionâl pal ûs di chest imprest.
Ce riscuintri vêso vude in cheste fase?
O pues dî che di Novembar dal 2009 a metât di Avrîl di chest an, nus risulte che a son stâts fats plui di 500 downloads dal software. O vin ancje fate une verifiche a campion e di chest totâl nus è risulte cirche il 15%-20% al è stât duplicât, ven a dî al pues jessi che il stes utent lu vedi fat 2 o plui voltis. Ma ancje scorporant cheste percentuâl si reste simpri sul ordin di passe 400 personis che lu àn discjamât fint a metât di Avrîl 2010 e la domande e continue.
Si isal fat indevant cualchi produtôr di telefons?
Pal moment no, ma o vin intenzion di contatâju noaltris par fâur cognossi il software, in maniere che al podedi jessi inserît za tai celulârs prime che a sedin metût in vendite e cussì vê ancje la lenghe furlane dongje di chês altris che za a son presintis tai telefons.
Sul web la Provincie e à screât un gnûf sît plurilengâl sui museus (http://musei.provincia.udine.it): ce riscuintris aial vût?
Positîfs e o aprofiti par complimentâmi e ringraziâ la Redazion web de Provincie di Udin. La iniziative, volude a fuart de assessore ae culture Elena Lizzi, e fâs cognossi cheste rêt museâl une vore siore, fasint scuvierzi al utent no dome i sîts za famôs, ma puartantlu a viodi dute chês realtâts che a testemonein une grande vivarositât dal nestri teritori. Cumò l’assessôr al turisim Franco Mattiussi al varà il compit di coivolzi i albiergatôrs par colegâlu a la rêt turistiche e fâ sisteme.
Ce disino i albiergatôrs a proposit dal ûs de lenghe furlane?
Dal sigûr al covente sburtâ te sensibilizazion ancje par cheste categorie, in maniere che a sedin propit lôr i prins a cjapâ cussience che la lenghe furlane e je un valôr di spindi pe valorizazion e pe promozion di chest teritori, che al è unic par dut il patrimoni che al à.
Su la riviste “Ladins dal Friûl” di Avrîl 2010 al è stât publicât un editoriâl critic cu la Maiorance regjonâl: cemût comential il segretari de Leghe Nord?
La Leghe Nord no à nuie di rimproverâsi ancje parcè che e à votât la L.R 29/2007 cu la maiorance di prime. O vuei ricuardâ ancje che il ricors cuintri di chê leç al è partît par iniziative dal guvier Prodi di centriçampe e la Cort Costituzionâl e à fat une sentence che le àn un pôc ridimensionade. Ma e reste une leç ancjemò buine e noaltris o vin dit plui voltis al assessôr regjonâl Molinaro di dâsi di fâ par aplicâle, ma il probleme al è chi, parcè che al somee che nol sinti di chê bande. O zonti ancje che la Leghe Nord e à dimostrât atenzion a la cuistion linguistiche ancje cui siei mieçs: su la Padania a vegnin publicadis pagjinis par furlan e la emitente Telepadania une volte par mês e fâs une trasmission in lenghe furlane. Duncje no vin pôre di dimostrâ ce che la Leghe Nord e sta fasint a pro dal furlan.
Ca di pôc e sarà une riunion di maiorance regjonâl: ce fasaraial a chest proposit?
O domandarai di potenziâ la struture de Agjenzie regjonâl pe lenghe furlane, furnintle di une struture stabil e garantint che i vegnin dadis lis risorsis finanziariis che a son stadis taiadis. Parcè che la Arlef e je une agjenzie de Regjon, che e à di crodi par prime ta chest ent. Po dopo, su dute la cuistion cul assessôr Molinaro, jo o stoi pierdint la pazience…
Rapuart Friûl – Triest?
Come che al sucêt in Emilie-Romagne, li la Leghe Nord e à doi segretaris nazionâi e lis segratariis a son separadis. Ancje chi in regjon o vevin fat cheste sielte che o condivît: po dopo a Triest il partît al veve vude cualchi dificoltât e o vin unificadis lis segretariis, ma o pensi che si varès di recuperâ chel model tornant a dividi. Po a nivel istituzionâl o stoi sburtant pe citât metropolitane di Triest par dâ une autonomie plene a chê aree e duncje di chê altre bande creâ une realtât istituzionâl ben definide pal Friûl.
Tornant a la TV: pal furlan in Rai saraie la volte buine?
O sin a pene stâts a Rome pe tierce volte pal contrat di servizi e vê come pal sloven, trasmissions in Rai ancje par furlan. O vin cjatade atenzion di bande de Comission di vigjilance.
Ce disial a proposit de leç 482/99 e parcè il centralisim al met spes dacuardi sedi di une bande sedi di chê altre?
Chest an a son cressûts i fonts pe leç di tutele, ma e je ancje vere che spes i politics locâi no son masse atents a proposit de lenghe furlane parcè che le considerin inferiôr, rispiet a ce che e pues jessi la opinion che a àn pe lenghe slovene, che e somee vê plui poie. E o speri che ancje cualchi furlan, ancje a proposit de polemiche dai triestins sul «Friulano, tipicamente friulano» a alcedin un pôc il cjâf.
Parcè isal cheste situazion difarente cuant che si fevele di Triest o si fevele dal Friûl?
Cheste e je la sotanance dai furlans che si à di superâle. Noaltris furlans no vin di vê pôre di domandâ i nestris dirits e no vin di dismenteâsi che o sin la maiorance di cheste regjon.
E su Sapade? Dopo des elezions Zaia al à sfredât l’entusiasim di un eventuâl passaç in Friûl… a ce pont sino?
O ai in program un incuintri cun lui par spiegâi la particolaritât di Sapade che no je sburtade di pretescj economics o di privileçs, ma di ragjons storichis ben inlidrisadis come che al à confermât il 90% dai sapadins che a àn votât il referendum. O sin pe autodeterminazion dai popui e o sin contents che 11 comuns a vedin vude la pussibilitât di passâ des Marchis a la Emilie-Romagne: no capìs parcè che la stesse pussibilitât no podedi jessi dade ancje al comun di Sapade di passâ in provincie di Udin.
Celebrazions dai 150 agns di Italie: lui ce pensial?
Le viôt une robe cun tante retoriche. Chest paîs al à gambiâ sisteme: il federalisim al funzione come che o viodìn in Gjermanie e in Austrie. Se ricuardâ la unitât di Italie al vûl dî mantignî il centralisim, o vin sbaliât dut.
Christian Romanini
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


c: text/html

text:
Il 13% dal teren regjonâl al è destinat a vignâl.
I implants di Ribuele zale, pe prime volte,
a passin chei dal Friulano
Forsit a sorprese, il rapuart resint di Ersa sul compart vitivinicul dal Friûl-VJ al evidenzie il fat che la nestre regjon e je chê che, in Italie, e à invistît la cuote plui grande de proprie Superficie Agricule Utilizade in vignâi, o ben il 13%. Di fat, tra il 2012 e il 2020 e je stade regjistrade une incressite des superficiis a vignâl (+42,2%), un aument des produzions di ue (+56,8%), di vin (+43,6%) e dal valôr des esportazions (+51,5%).
◆ Il report, curât di Laura Zoratti e Daniele Rossi, al descrîf une regjon cun 26.296 etars di vignâi par une produzion di 3.116.268 cuintâi di ue e 1.853.154 etolitris di vin. Il valôr des esportazions, intal 2020, si ateste suntune cifre di 116,184 milions di euros. Lis varietâts plui coltivadis a risultin il Pinot grîs (7.932 etars) e il Glera (6.696 etars) che, bessolis, a cuvierzin il 50,7% dal totâl. I vins blancs a son la tipologjie plui produsude, stant che a rapresentin l’87% dal panorame varietâl complessîf. La Ribuele zale e je la varietât che, in chescj 7 agns, e je cressude di plui (+407%), rivant ai 1.713 etars invistîts e passant cussì, pe prime volte, ancje i implants di Friulano (1.572 etars, che al sconte une riduzion dal 1,4%). La varietât a baule rosse plui coltivade e je il Merlot (2.131 etars).
◆ La Doc plui domandade e je chê “Delle Venezie” (29,4%), cun daûr il Prosec (19,7%). La “Friuli” si contente (par cumò) di une cuote dal 6,8%. Sul front des Igt, il prin puest i va a “Tre Venezie”, cuntune fete dal 53,7%.
◆ Di marcâ che, intal 2020, il 93% des superficiis coltivadis a vît declaradis al à podût svantâ la produzion di ue par une Denominazion: il 72% destinadis a vins Doc e il 21% a vins Igt.
◆ In complès: la superficie dai vignâi regjonâi, intal 2020, e rapresente il 4,0% des superficiis coltivadis a vît de Penisule; a pet de Italie, la produzion di ue e je dal 4,4% e il trafic in esportazion al vâl l’1,8-2,0% dal totâl.
UNE ESPORTAZION IN CRESSITE FUARTE (FALE CHE PAL 2020)
I trê Paîs che a impuartin di plui i vins dal Friûl-VJ a son i Stâts Unîts, la Gjermanie e la Gran Bretagne. I doi tierçs dal trafic in esportazion a son costituîts di vins di taule e di cualitât. A nivel talian, il Friûl-VJ al è tra lis primis 10 regjons pal valôr dal vin espuartât.
◆ Dai prins dâts furnîts dal Istat, intal 2020 il valôr dai vins espuartâts si è sbassât dal 8,3% a pet dal 2019. Dut câs, chest valôr al contribuìs al 12,5% dal valôr espuartât di dut il setôr agroalimentâr regjonâl. Il câl regjistrât intes esportazions di vin regjonâl al è plui alt di chel talian, che al evidenzie une variazion anuâl plui limitade (-2,2%).
◆ La incidence des nestris esportazions di vin, intal 2012, e pesave pal 1,6% sul valôr talian espuartât. In corispondence des incressitis intal trieni 2014-2016, la incidence e je cressude
◆ al 2%, par dopo mantignîsi stabile fin al 2019. La cressite dal valôr espuartât dal Friûl-VJ, intal periodi di riferiment calcolât, e je plui alte di chê regjistrade a nivel talian, passant dai 4,7 miliarts di euros dal 2012 ai 6,3 miliarts dal 2020 (+34%).❚
A
Cressite a cifre dople pal “Vignâl Friûl-VJ”Adriano Del Fabro – diretôr dal bimestrâl “SoleVerde”
Il 13% dal teren regjonâl al è destinat a vignâl.

robotstxt: allowed

filter: keep


text:
Washington
Washington D.C. e je une citât, capitâl dai Stâts Unîts de Americhe, cun une popolazion di 705 749 abitants (5 582 170 abitants in dute le arre metropolitane). Si cjate in te cueste orientâl dai Stâts Unîts de Americhe, a 50 km dal mâr, a sud dal stât merecan dal Maryland, a nord dal stât merecan de Virginie e a scuasit 374 km a sud di New York.
Le citât di Washington je simpri clamade "Washington D.C" (District of Columbia) o ancje The District par evitâ le confusion cul Stât di Washington che si cjate a nord-ovest


text:
Adriano Luci, classe 1960 – imprenditôr di Tavagnà, a cjâf dal grup familiâr atîf tai setôrs ambient e edilizie – al è il gnûf president dal Ent Friûl tal Mont (Ente Friuli nel Mondo). Al è ancje vicepresident de Bancje di Cividât. E al è stât numar un de Confindustrie di Udin.
La assemblee dai socis lu à designât ai 3 di Dicembar: sot di lui al varà passe 23mil iscrits, che si dan dongje in 155 Fogolârs tal mont.
––
Adriano Luci, cemût si isal rivâts al so non?
Par dî il vêr, no mal soi mai domandât. Salacor a cirivin un imprenditôr par dâ un leam plui strent aes relazions ancje di caratar economic, a nivel internazionâl. Mi àn domandât la disponibilitât, e jo le ai dade.
––
Cemût saraial alore l’Ent Friûl tal Mont sot de sô presidence?
Al moment o stoi cjapant lis misuris par capî la organizazion di une machine avonde complesse, cetant sparniçade, cul obietîf di incuadrâ i ponts di fuarce e di debilece par impostâ lis relazions in sens reciproc: dal Friûl viers i Fogolârs e il contrari. E par mantignî i contats cui coregjonâi tal forest in Italie, in Europe e tal mont.
––
Cuâl aie di jessi la funzion dai Fogolârs e di chest Ent, tal 2016?
Atenzion al passât e atenzion al avignî: si trate di proponi une divierse vision dal fat di jessi emigrants furlans: o crôt che cu lis gnovis tecnologjiis e lis gnovis formis di comunicazion si puedi meti in cjamp e ativâ colaborazions par rindi plui facii i rapuarts, ancje in clâf socio culturâl e economiche. L’Ent al è come une ricete cun tancj ingredients miscliçâts. Tant plui a son vivarôs, tant plui la ricete e devente concretizabile.
––
Il so predecessôr, Pieri Pittaro al diseve che chescj Fogolârs a varessin di jessi tant che ambassadis par sburtâ i rapuarts imprenditoriâls.
Cheste e je une afermazion juste e si larà indevant in chê direzion. I Fogolârs a son un patrimoni che, se metût in rêt, al pues jessi un jutori par ducj i doi i atôrs in cuistion: i nestris imprenditôrs che a vuelin cjalâ i marcjâts dal forest, e i nestris coregjonâi tal mont che a vuelin jessi plui dongje e dâ il lôr contribût par competence e esperience. Vuê o vin gnovis gjenerazions che no son nassudis chi e che dal Friûl a àn dome sintût fevelâ, ma a sintin il plasê di cognossi lis origjins dai lôr vons.
––
Intun passât avonde resint, i rapuarts dal Ent cun chês altris associazions che si ocupin dai furlans tal mont a son stâts un pôc dificii. Al varà let sui gjornâi, dutis lis polemichis… Lui cemût intindial lavorâ su chest cantin?
O soi simpri stât pes robis concretis. E o partìs di chest concet: se un ent o une associazion a son in stât di mostrâ il motîf che a esistin, al è just che a vedin il spazi par rapresentâ esigjencis e spietis di chei che a rapresentin. Pal rest, al vâl un altri principi: bisugne misurâsi sui progjets e sui fats. Se però une associazion no à chei criteris, forsit e varès di jessi tornade a pensâ. Ma chest nol è compit gno, ni dal Ent Friûl tal Mont.
––
La marilenghe ce spazi varaie dentri di Ent Friûl tal Mont?
E sarà atenzion pe lenghe furlane, ma nol sarà il nestri obietîf primari. A son altris orghins che a àn chest ogjet sociâl.
Cemût aial cjatât la situazion economiche dal Ent?
I conts a son a puest. Cui che al è vignût prime di me al vedi fat un grant lavôr: Santuz al à cjapât in man une situazion che e veve une cierte complessitât. Pittaro al è lât indevant su chel stampon. Fûr di dubi che cumò l’ent al à i belançs in ordin.
––
Cuant che, in confidence, a Pittaro o ai domandât il profîl dal gnûf president, lui mi à rispuindût: vê tant timp libar par viazâ e incuintrâ i Fogolârs. I domandi: lui, aial tant timp libar?
No ‘nd ai. Ma o sai organizâmi. Cuant che un al fâs dîs robis, al rive a fânt ancje undis. Po dopo, o speri di jessi un president che al puedi gjoldi de colaborazion de Zonte e dal Consei diretîf dal Ent. O cirarai di fâ dut ce che al covente pal impegn che mi soi cjapât: l’Ent al sarà tra lis mês prioritâts, dongje de mê famee e dal gno lavôr.
––
Cuâl isal il whatsapp o sms di congratulazions che i à fat plui plasê cjapâ?
No ’nd è un in particolâr. Ma la robe plui biele che mi è stade trasmetude al è chel sintiment che al è tal considerâ l’Ent e il so rapuart cul teritori tant che alc di fuart e di valit. Mi plasarès valorizâ ancjemò di plui chest patrimoni, che al è grant. Cierts voltis si va a cirî lis ricjecis di altris bandis, cuant che invezit lis vin inte sachete. O speri di podê lâ indenant su chest troi, puartant lis mês esperiencis tant che imprenditôr che si diferenzie par dinamisim e par voie di fâ. Lu fâs par volontariât e mi fâs plasê par vie che lu fâs pal gno teritori, pe mê tiere dulà che o soi nassût. Par chest, o ai gust di jessi considerât un ambassadôr dal Friûl tal mont.
––
Volontariât? No i dano un gjeton di presince?
Chescj a son incarics là che un al met a disposizion il so timp, cence spietis. Dut câs, no: nuie gjeton.
––
Pittaro al è stât une sorte di Wojtyla dal Ent: simpri ator par Fogolârs. Ancje lui viazaraial une vore?
Jo o dîs: il contat fisic al è impuartant. Viaçs a ‘nt saran: al prin di Avost, in Argjentine. Dopo o screarìn il Fogolâr dal Congo. Ma no volarès fâ une programazion dome suntun an, ma su 4, tant che al dure il gno mandât. Di mût che ducj chei Fogolârs che a àn plasê, intenzion e volontât di scambiâ progjets, contats e resonaments, a vedin di vê il spazi par fâlu. ❚
Oscar Puntel
Un imprenditôr al servizi dai emigrâts............
Adriano Luci, classe 1960 – imprenditôr di Tavagnà, a cjâf dal grup familiâr atîf tai setôrs ambient e edilizie – al è il gnûf president dal Ent Friûl tal Mont (Ente Friuli nel Mondo). Al è ancje vicepresident de Bancje di Cividât. E al è stât numar un de Confindustrie di Udin.


text:
Il dissen di leç pal passaç di Sapade-Plodn al Friûl al rivarà in aule pe votazion finâl. La ultime promesse e je di Ettore Rosato, cjâf grup dal Partît Democratic ae Cjamare dai Deputâts in ocasion de assemblee nazionâl dai zovins de Anci, il “sindicât” dai comuns talians. Rosato però nol à specificât i timps, al à dome dit che il proviodiment nol restarà a fâ polvar tai scansei. Nol reste che ingropâ une altre volte il cjanton dal façolet e sperâ che no sedi promesse di Arlechin.
dal comun dal cjadovri intant si va indenant cu la bataie e il Comitât locâl al à anunziât che al scrivarà une letare al president de Republiche Sergio Mattarella par sburtâlu a cjapâ posizion su pe discriminazion che a stan patint. Lunis ai 18 di Avrîl ancje la Zonte provinciâl di Udin e à volût continuâ a stâ dongje ai sapadins e il president de Provincie di Udin Fontanini al à clamât adun i siei assessôrs a For Di Avoltri, invidant a partecipâ ae riunion in trasfierte il sindic di Sapade Manuel Piller Hoffer. Po dopo, une altre manifestazion di vicinance e je stade decidude in ocasion de Fieste de Patrie dal Friûl, che ai 3 Avrîl passâts si è celebrade a Gardiscje.
in chê ocasion si à decidût che il prossim complean de patrie, il numar 940, al sarà festezât propit a sapade: la idee e je rivade dal president dal Istitût Ladin Furlan Lorenzo Zanon e subit si son dits dacuardi ducj, dai rapresentants dal Comitât di Plodn al president de Assemblee de Comunitât Linguistiche Furlane Navarria, al stes president Fontanini, fin a rivâ al conseîr regjonâl Claudio Violino che, ae vee de Fieste de Patrie, al à volût regalâ al sindic di Sapade la bandiere di vuere dal Patriarcjât, chê cu la acuile su sfont ros, simbul unitari di dut il Friûl. L’auspici al è che pai 3 di Avrîl dal 2017 cheste benedete leç e sedi finalmentri fate buine… ❚
✒ David Zanirato
La Fieste dal Friûl dal 2017 si fasarà a Sapade/Plodn E intant, pal passaç in Friûl, lis solitis promessis de politiche…............
Il dissen di leç pal passaç di Sapade-Plodn al Friûl al rivarà in aule pe votazion finâl. La ultime promesse e je di Ettore Rosato, cjâf grup dal Partît Democratic ae Cjamare dai Deputâts in ocasion de assemblee nazionâl dai zovins de Anci, il “sindicât” dai comuns talians. Rosato però nol à specificât i timps, al à dome dit che il proviodiment nol restarà a fâ polvar tai scansei. Nol reste che ingropâ une altre volte il cjanton dal façolet e sperâ che no sedi promesse di Arlechin.


text:
«Il Signôr e San Pieri a lavin ator pal Friûl, cuant ch’a rivin tune valade cjargnele, da pît di un paisut rimpinât su la cleve de mont. Alì tun cjamput, a viodin une femine che e sforcjave e i deve sot come une sassine. San Pieri, curiôs, i va dongje i domande – Ce faseiso, parone, che i dais sot cun tante lene? – I semeni râfs, tant che mi ‘int nassi un par me e un par gno marît»
Velu l’incipit de prime di chestis contis cjapadis sù de vôs vive de int. Al jere il 1978 e il ricuart dal orcolat che al veve scjassât il Friûl al jere ancjemò ben vîf. Inte scuele mezane di Tumieç a vevin vude cheste idee di une ativitât didatiche che si vierzès sul teritori, che e imparàs a scoltâ la int, lis sôs contis, lis sôs tradizions. E cussì e nassè la prime edizion di chest librut (une setantine di pagjinis) che al è une testemoneance storiche e antropologjiche e, intal stes timp, une sussidi didatic par nuie banâl. Intal 2003, in ocasion dal apontament storic dai 90 agns de scuele (sicu che e dîs inte introduzion la dirigjente scolastiche Lia Durigon), al è stât ripublicât, cuntune zonte une vore impuartante, spieli dai timps e dai cambiaments de societât e dimostrazion di maturitât culturâl e civiche.
La novitât e je la presentazion di une des contis (Coculis e cavocis) in ben cuindis lenghis: il furlan (inte grafie normalizade) e in plui dutis lis lenghis presintis inte scuele intal an scolastic di riferiment, vâl a dî: talian, todesc, inglês, francês, grêc, serp-cravuat, polac, rus, arap, ebraic, persian, thai, indian, cinês. A insiorin la publicazion tredis fotografiis ‘artistichis’, risultât de ativitât davuelte a scuele intes oris di educazion ae imagjin. Insome, un lavôr une vore articolât, ben studiât e ben realizât. Brâfs i fantats e brâfs i insegnants.
E des storiis in se, ce vino di dî? A rispietin la tradizion che e vûl un S. Pieri un pôc malmadûr e un Signôr plen di savietât. Ma ancje tant uman, fintremai cu difiets: cuant che i fâs colâ la cavoce sul cjâf di Pieri, magari al volarà ancje dimostrâ che il creât, dut il creât, al è ben fat, che di miôr no si podeve, ma insome…al è ancje un tichinin dispetôs!
LAURIN ZUAN NARDIN
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Furlan
a scuele.
Isal
finalmentri rivât
il
moment di cambiâ?
....................
Dal
BLOG di
EUROFURLAN
il
10 di Setembar dal 2014
Vêso presint chel film di un pôcs di
agns indaûr cun Jack Nicholson e Helen Hunt? Il so titul origjinâl
al jere ‘As Good as It Gets’, intant che te sô version par
talian al è saltât fûr tant che ‘Qualcosa è cambiato’. Chel
film e soredut chel titul nus àn tornât iniments in
ocasion de zornade di formazion inmaneade de bande dal Assessorât
regjonâl pe Formazion e pe Istruzion, de Agjenzie Regjonâl pe
Lenghe Furlane e dal Ufici Scolastic Regjonâl dal Friûl-VJ, in cont
dal insegnament de lenghe furlane te scuele, che si à davuelte îr a
Udin. Cun di fat, chê iniziative e à dât
pardabon la idee che al è alc che al è cambiât o che al è daûr a
mudâ, a svoltâ, a cressi e a vierzi une prospetive divierse pal
avignî.
Il
tiermin di paragon prin al è chel de Conference
regjonâl su la tutele de minorance linguistiche furlane di doi
agns indaûr. La sale plene di îr, di une bande, e
il desert di chê dai 24 di Novembar dal 2012, di chê altre, a son
il spieli de situazion:
il vueit
che al à marcât i ultins agns des politichis de Regjon in cont de
lenghe furlane e dai dirits linguistics dai furlans e la
rapresentazion fisiche de cjolte di cussience de necessitât di fâ
alc di sest de bande sei de ARLeF
che almancul di une part dal mont de scuele dal Friûl.
Cun di plui, la iniziative, inmaneade
in Regjon e ancje de bande de stesse Regjon (Assessorât regjonâl pe
Formazion e pe Istruzion) un pôc masse a regjonâl vie (chel l’invît
fat dome par talian…), e je stade utile soredut pe Regjon.
Almancul
fin cumò, il gnûf guvier regjonâl nol à rivât adore a mostrâ di
jessi masse diferent di chel di prime, cemût che o
vin marcât in
plui ocasions .
Îr
nus à someât che la assessore Panariti e vedi discuviert un mont
gnûf, che no lu cognosseve tant e salacor che lu calcolave ancjemò
di mancul.
Che tai ultins agns al sedi stât
fat pôc o nuie di sest a pro dal furlan e de metude in vore del leç
regjonâl 29 dal 2007 tal cjamp de istruzion si
lu à viodût ad in plen te relazion presentade de bande des
rapresentantis dal Ufici scolastic regjonâl (l’USR), che inte
fantomatiche rêt interistituzionâl a pro dal insegnament e dal ûs
lenghe furlane metude adun tai altins agns a menzonavin diviers
sogjets, ma a ridusevin dut a une sole Provincie e a dismenteavin
l’Ateneu furlan.
Une mancjance
no di pôc… Lis pussibilitâts a son trê: l’USR no si
à inacuart che e esist la Universitât dal Friûl; cheste no à fat
nuie par mostrâ che e esist e che, a tacâ di ce che e dîs la sô
leç istitutive, e varès di jessi operative propit in chest setôr;
ni chel e ni chê altre no àn fat nuie a pro de lenghe, dal so
insegnament e dal sô ûs tes scuelis… In cualsisedi maniere: nuie
di bon.
Ta chê stesse relazion al è saltât
fûr alc di interessant: al è stât ricuardât il
dirit di sielzi di vê l’insegnament de lenghe furlane tes scuelis
(però nol è dome chel: al è ancje il dirit di ducj i citadins di
cheste regjon che e ten dongje il Friûl e Triest di esercitâ il
dirit ae istruzion ancje tes lenghis ‘altris’ di chest teritori:
par furlan, par sloven e par todesc) e il dovê des scuelis di
garantîlu. Magari
cussì no, a son dirits e soredut dovês che masse dispès a son
stâts dineâts, se no piês, intune situazion là che par plui di
cualchi insegnant o dirigjent la autonomie scolastiche e je stade
dome chê di no meti in vore ‘in autonomie’ la legjislazion di
tutele…
Alc
di interessant al è saltât fûr ancje ta chês altris relazions, a
tacâ de reazion di une part de sale cuant che pe formazion dai
insegnants si à fevelât di une verifiche des competencis te lenghe
scrite: un altri segnâl di cemût
che a son ladis lis robis tai ultins agns…
Tal dopomisdì a son stâts laboratoris
di aprofondiment, cuntune grande partecipazion ancje chei, intant che
vie pe buinore – propit par fevelâ di scuele, di dirits e di
lenghis di une regjon cun plui lenghis – e je saltade fûr un altri
viaç chê che e somee jessi la
cuistion di fonde.
Cun
di fat, se si ten cont dal fat che – e si lu à viodût ancje îr –
pal Ministeri pe istruzion la tutele des minorancis daûr de leç 482
dal 1999 e je dome la realizazion di progjetuts, magari ancje in rêt,
ma nuie che al vedi une sô continuitât reâl, no
je altre strade di fâ che chê che la Regjon si cjapi sù la
competence primarie in materie di istruzion, a tacâ de formazion dai
insegnants e de ufierte formative, par che e rispieti pardabon ce che
a disin i articui 2, 3, 6 e 9 de Costituzion e l’articul 3 dal
Statût regjonâl.
Su chest cantin, magari cussì no, la
posizion de Zonte regjonâl no somee ancjemò masse clare. In cont da
fat che la lenghe furlane e vedi di jentrâ tes scuelis in maniere
serie e concrete, invezit, daûr des declarazions de assessore
Panariti, di cualchi ore incà al somee che no vedi plui dubis.
Finalmentri.
EUROFURLAN
.......................
La scuele e à il dovê di rispietâ lis leçs di tutele e no pues sielzi se fâlu o mancul. Ma isal simpri cussì?
La Redazion dal Blog
(il 5 di Otubar dal 2012)
LENGHE FURLANE
DISCRIMANADE
A SCUELE
DAL MENSÎL
LA PATRIE DEL FRIÛL
Redazion e aministrazionV. Basilio Brollo, 6 - 33013 Glemone (Udin)
TEL. 0432 981411 - FAX 0432 891941
SCUELE. Une scuele piçule piçule.
Tal ultin editoriâl di Dree Valcic, il diretôr al à vût scrit de scuele, di ce che si spiete e di ce che si spere: dispès la realtât e je mancul sperançose e pui cragnose. O savìn che e esist une leç, o savìn ancje che al è un regolament e, magari cussì no, a mancjin i fonts necessaris par dâ atuazion e dignitât a ce che al è su cjarte. O savìn ben che ancje cuant che la int si esprim, cualchidun al cîr di meti a tasê dut: la vicende di Bruno Forte che al aplicave la leç, al è pai plui ancjemò un ricuart vîf.
In cheste suaze, o vin savût di un fat grâf sucedût tal Istitût Comprensîf di Tisane.
Une persone dal lûc, sustade cun me, mi à dite che no sintive la libertât di podê sielzi pal insegnament dal furlan a scuele.
Une mestre e cisicave par no dî menaçave che il frut che al varès fat furlan al verês saltât di fat 30 oris di talian intun an scugnint dopo recuperâ parcè che jê no varès spetât nissun: il program prin di dut, ancje prin dai fruts.
No dome, ma a nivel di segretarie, cualchi impiegât al spiegave, “diligjentementri”, par cuâl motîf che al jere miôr evitâ di pierdi timp cul furlan.
Fin chi, un al podarès dî: a son forsit impressions, ma purtrop no je cussì. Un sms mandât a plui di cualchi gjenitôr di une assegnade ae segretarie, al visave testualmentri cussì: “La maestra (…) invita a non iscrivere il bambino a friulano”.
Un at grâf, sanzionabil de leç, ma ancjemò plui grâf se si pense a chei che in maniere plui o mancul sporcje, a doprin il lôr rodul istituzionâl par messedâ la int par fâi fâ ce che lôr no condividin.
Al è un dirit podê no jessi dacuardi suntune cuistion: al è clâr che la leç sul furlan e à di jessi miorade, ma nol è onest compuartâsi cussì.
La persone che mi à metût a cognossince di chei fats, no sa ce fâ. Se e sburte pal furlan, come che e volarès cun altris gjenitôrs, e à pore di jessi discriminade. La tentazion di tasê e “inlineâsi” e je fuarte.
Une scuele cussì e da tant ce pensâ, ancje pal gjenar di condizionament che e impon e pal gjenar di “imprinting” che al ven dât ai fruts.
I fats fin ca, parcè che par fortune o vin sintût al telefon la dirigjente locâl Chiara Zulian che in bon furlan si è slontanade dai ategjaments ripuartâts, declarant la volontât di fâ lûs su la cuistion e di fâ rispietâ la leç. No jerin peraulis di circostance: la siore Zulian mi à, intun moment, tirât fûr almancul trê tipologjiis diferentis par doprâ il furlan in clâf multidissiplinâr, cence sparagnâ di dîmi lis dificoltâts che la scuele si cjate a vivi, sclarint ben che e crodeve personalmentri al valôr di une culture che e partìs di chenti par slargjâsi sedi al mont che a chês altris materiis.
No crôt che Tisane e sedi un câs isolât: dal sigûr no son dome sporcjetâts, ma il câs al fâs scrupulâ che la “fabriche de culture”, la scuele, no sedi chenti ancjemò ae altece de sô part, par vie che e samee bramâ une omologazion a plui nivei.
Al fâs pensâ ancje il fat di chei furlans che a glotin e che si cjatin a domandâsi ce fâ, vint il dubi ancje su ce che al sarès just fâ. La scuele dal coraç di jessi e esist ancje a Tisane, o soi sigûr, ma viodi il dam che e pues fâ une azion di bessole al fâs pensâ, no dome sperâ. Une anime antighe di 8 agns, mi à dite une dì: cui che nol à il coraç di jessi, nol podarà mai deventâ. La pedagogjie insegnade dai fruts. O vin ancjemò tant ce cjaminâ.
Mauro Della Schiava
Il 5 di Otubar 2012
----------------------


text:
ll tratament di dâts personâi sul sît web de Aziende pai Servizis Sanitaris n. 3 " Friûl de Alte – Culinâr – Friûl di Mieç" al ven fat daûr lis normis dal D.lgs. 196/2003 e lis indicazions des “Liniis vuide in rivuart al tratament di dâts personâi che si cjatin in ats e documents aministratîfs, davuelt di sogjets publics pe publicazion e difusion sul web”, metudis in vore cun proviodiment n. 88 dai 2 di Març dal 2011 dal Garant pe Protezion dai dâts personâi.
Il tratament dai dâts sensibii e judiziaris al è metût in vore daûr dai principis dai artt. 22, 46-47 e 51-52 dal d.lgs. 196/2003.
La Aziende pai Servizis Sanitaris n. 3 "Friûl de Alte – Culinâr – Friûl di Mieç" no je responsabil dal tratament di dâts davuelzût di altris sîts visitâts dal utent doprant il colegament ae direzion www.ass3.sanita.fvg.it
Dirits dai interessâts
I sogjets che si riferissin i dâts personâi a puedin simpri domandâ la conferme de esistence dai lôr dâts o mancul, di savênt il contignût, la divignince e la origjin, controlâ la justece o domandantint la zonte o l'inzornament, o la mende daûr di ce che al previôt l'art. 7 dal d.lgs. 196/2003. Simpri daûr di chest articul, i interessâts a puedin domandâ la scancelazion, la modificazion in forme anonime o il bloc dai dâts cjapâts sù in violazion di leç, e a puedin ancje oponisi, par legjitims motîfs, al lôr tratament.
Titolâr dal tratament dai dâts al è il dot. Pier Paolo Benetollo, diretôr gjenerâl de Aziende pe Assistence Sanitarie n. 3 "Friûl de Alte – Culinâr – Friûl di Mieç", Plaçute Portuce 2, Glemone UD (Italie).
Gjenar di dâts tratâts
Dâts di navigazion
I sistemis informatics e i procediments software pal funzionament di chest sît web a cjapin sù, tant che un al navighe, cierts dâts personâi che l'utent al è costret a lassâ tal doprâ i protocoi di comunicazion di Internet. Dut câs a son informazions anonimis. Dentri di chescj dâts si cjatin lis direzions IP o il non dal domini dal ordenadôr doprât dai utents che si coleghin al sît, lis direzions URI (Uniform Resource Identifier) di ce che si è cirût, la ore, il sisteme doprât par domandâ al server, la grandece dal file vût in rispueste, il codiç numeric che al pant il stât de rispueste dade dal server (bon fin, falope, e v.i.). Cun di plui a son ancje dâts dongje i referer (lis pagjinis di dulà che si rive), i user agent (gjenar e version dal navigadôr) e il protocol (par esempli: http/1.0, o http/1.1). Chescj dâts a coventin dome a otignî informazions statistichis anonimis su pal ûs dal sît e par controlantint il just funzionament. I dâts di navigazion, conservâts daûr de normative in vore, a podaressin jessi doprâts, se disponibii al at de domande des Autoritâts competents, pal aciertament di responsabilitâts tal câs di pussibii delits informatics cuintri il sît.
Dâts furnîts libarementri dal utent
Il mandâ pueste aes direzions che si cjatin in chest sît al causione la acuisizion de direzion dal mitent e dai dâts personâi tal câs che si ju vebi pandûts tal scrit. Chescj dâts a son tratâts de Aministrazion dome cul fin di cumplî i procediments lavoratîfs dai afârs che la pueste si riferìs e in nissun câs pandûts a sogjets esternis.
Cookies
Nissun dât personâl dai utents al reste sul sît par colpe dai cookies. Vâl a dî: no vegnin doprâts cookies pe trasmission di informazions di caratar personâl, no son doprâts cookies indurants, l'ûs di cookies di session (che no son memorizâts in mût permanent sul ordenadôr dal utent e a disparissin cuant che si siere il navigadôr) al è peât dome ae trasmission di segns di identificazion di session (dâts di numars a câs produsûts dal server) che a scugnin jessi par permeti il scrutinâment sigûr e zovevul dal sît. I cookies di session a coventin a scjampâ l’ûs di tecnichis informatichis no siguris pe navigazion dai utents e a fermâ la acuisizion di dâts personâi dal utent. No son doprâts sistemis di identificazion dai utents, juste si puedin capî i percors di navigazion fats doprant i log di navigazion regjistrâts in forme anonime.
Modul pes segnalazions dai citadin
I dâts declarâts a son doprâts sôl pe istrutorie de domande e pai fins previodûts, dai operadôrs dai uficis competents e incargâts. I dâts no son pandûts a tierçs, infûr che nol sedi par leç o regolament o che a coventin pal davuelziment di funzions istituzionâls.torne sù


text:
Un pâr di agns indaûr su La Patrie dal Friûl e jere jessude une “Conte curte” scrite di lui, Enrico Peterlunger, il gnûf diretôr dal Centri Interdipartimentâl pal svilup de lenghe e de culture dal Friûl (Cirf), de Universitât dal Friûl. Enrico Peterlunger al è jentrât ae vuide dal Cirf tal Zenâr di chest an: 64 agns, di Codroip, laureât in agrarie e docent di viticulture tal ateneu furlan, il gnûf diretôr dal Cirf al ven duncje dal cjamp sientific ma i contats cul furlan a son stâts simpri costants tai agns, a scomençâ di chei cul nestri gjornâl: «A jerin diviers agns indaûr – al ricuarde Peterlunger – cuant che o vevi scrit un studi su la viticulture par furlan e pre Toni Beline, che in chê volte al jere diretôr de Patrie, al volè vêlu par publicâlu».
I gnûfs regolaments pe sielte dai components dal diretîf dal Cirf de Universitât furlane a previodin che al podedi jessi rapresentât di un rapresentant par ogni Dipartiment, cu la idee che la lenghe e la culture furlane a interessin dutis lis dissiplinis. Su chel front, il professôr Peterlungher al à une lungje esperience, vint plui voltis doprât la lenghe furlane par presentâ i siei studis: «O ai vût partecipât subit – al conte – al lavôr inviât de Societât Sientifiche Furlane cuant che si tacà a svilupâ un lengaç tecnic par furlan, dilunc dai prins agns 2000. Al interessà diviers setôrs. Mi visi che in chê volte Marzi Strassolt al veve tacât cu lis statistichis voltadis par furlan. Jo o ai scrit sul Gjornâl furlan des siencis e ancje su la riviste Cîl e Tiere, che si pues discjamâ ancje su internet».
Crodial che al sedi impuartant puartâ indenant l’inzornament sientific te lenghe furlane?
Une vore: e je la prime robe di fâ se si vûl tratâ une lenghe in maniere serie e no lassâ dome che e sedi doprade dome par contâ barzaletis. A son regulis fonetichis che a permetin di costruî gnovis terminologjiis. O crôt che se no si fâs chest lavôr culì, une lenghe e mûr e la nestre responsabilitât e je propit chê di fâ in maniere che chest nol sucedi. Po, al è ancje just che il furlan al sedi doprât tai social network, che si fasi musiche e art midiant di cheste lenghe.
Cemût si lavorie in cheste direzion tal Cirf?
O frontìn timps di riduzion di finanziaments, duncje nol è facil in dì di vuê, ma o sin impegnâts in particolâr te formazion corete dai dipendents de publiche aministrazion che e scuen jessi pronte a doprâ la marilenghe su domande dai utents, su la fonde des diretivis de leç taliane 482/99. Tal stes timp, si à lavorât par viodi ricognossût il curriculum in merit al insegnament de lenghe furlane par Siencis de formazion: nol è stât un percors facil, rivâ a vê chel risultât. Su la fonde di chel, cumò o vin ancje inviât un cors che al da la pussibilitât a ducj i students de Universitât furlane di imparâ il furlan. E je une richieste che dispès e rive ancje di cui che al ven dal cjamp sientific e no dome umanistic: par cheste rason, si fasaran lis lezions in vie Antonini, ma ancje alì dai Riçs. E po, nol è dit che ancje un student che al ven di fûr dal Friûl, nol voledi frecuentâju par capî miôr il teritori e la comunitât dulà che al studie.
O vin viodût che o fasarês alc in memorie di Pre Toni Beline in curt…
Sigûr, tant che Cirf o inmanearìn une cunvigne par Otubar dulà che o volìn ricuardâ Pre Toni a dîs agns de sô muart. In chê ocasion, o varìn i intervents di Agnul Floramo e di Gotart Mitri.
✒ Piero Cargnelutti


text:
Cui tredis di Setembar, il Porton si è sierât. Un porton che si jere viert pe prime volte sul tacâ dal 1800, cuant che Napoleon al veve creadis lis “Giudicature”, po deventadis “Preturis” cu la Unitât di Italie. Passe 200 agns di storie, cancelâts cuntune leç ridicule, pensade – al veve dit il Guvier Monti – par fâ sparagnâ lis cassis dal Stât. Il Tribunâl di Tumieç, soprimût tant che altris trente in Italie, al è rivât insom al cjâf linie. Al jere l’unic che al rapresentave te nestre regjon un circondari che nol coincideve cuntun teritori provinciâl: e se 200 agns indaûr lu vevin dissegnât cussì, al sarà stât un parcè. Al vâl la pene ricuardâlu, a chei che a van indenant a dî che nol coventave plui. Passe 2.430 chilometris cuadrâts, un tierç di dut il Friûl-VJ; 44 comuns, e tancj di chei periferics e montans; doi confins (Slovenie e Austrie); siet varcs, ducj sogjets a fenomens di cuintribant e di imigrazion clandestine; une preson di massime sigurece vierte dal 1992, che il Stât – stait ben atents! – al jere rivât a fâlu costruî, pûr cu la proteste de int che no lu voleve, cu la promesse che il Tribunâl al sarès restât in citât par simpri. Uficis de justizie che a funzionavin tant ben, a jerin svelts a puartâ da pît i procès, forsit masse svelts, e par chest a cualchidun no i lave ben la mignestre. Soredut, al sindicât dai magjistrâts, la ANM, che e à pocât in lunc e in larc par fâ aprovâ cheste riforme – che e lave fate, ma cun criteris obietîfs e cuntune logjiche di font – a ducj i coscj. E po, cuntun displeament di fuarcis che al dovarès pardabon preocupâ chei che ancjemò o definìn politics, tal sens plui plen dal significât. Parcè che, se une lobby e rive a tignî in scac un parlament, doi ministris e un president de republiche – la cort costituzionâl nancje nomenâle -, ben, o sin pardabon metûts mâl.
Di cuant che si à tornât a tacâ a sintî che il Tribunâl al jere di sierâ – o jerin ae fin dal 2011 -, avocats e aministradôrs locâi a son partîts cu la bataie: letaris, incuintris, manifestazions di place, sindics che a àn riconsegnât lis fassis tricolôrs, pugns batûts sui taulins e pugns rivâts tal stomi, cun promessis no mantignudis, zughets di basse leghe e manovris plui o mancul scuindudis.
In chest 2013 si ’nd è sintudis di ducj i colôrs, e si sperave che cul gnûf parlament lât sù a Març al podès cambiâ alc. Sì, parcè che la cuistion – come che o disevin prime – e zire dute ator dai palaçs dal podê di Rome, Cjamare e Senât. Alì, lis leçs lis fasin e lis disfin. E al jere li, che il pês dai nestris onorevui si doveve fâ sintî prime di dut. Ma Rome – si use a dî – e glot dut. Ancje lis bielis sperancis.
Se a dut chest si zontin i zughets che a son stâts fats te nestre Regjon, o sin a puest. Colpe ancje dai cjargnei, no stin a dismenteâlu, parcè che cu la malfidence che a àn viodût fin dal inizi cheste bataie – secont lôr di caste, de caste dai avocats -, no àn di sigûr judât a compatâ un front comun che al doveve fâur pôre a Udin e a Triest. Come che al è stât pal eletrodot o pe cjartere di Tumieç. Cumò a tachin a inacuarzisi, cu lis corsis che a àn di fâ fin te capitâl dal Friûl, dome par fâsi fâ un certificât o spietâ par ricevi la nomine di un aministradôr di sostegn. Cuant che si lu diseve e si lu scriveve, tai agns passâts, la plui part e zirave il cjâf di chê altre bande. E intant chei altris a gjoldevin.
Il tumiecin Tondo, cuant che al jere president de Regjon, al è lât plui voltis a Rome, disint che però il Ministri no lu voleve nancje ricevi. Si varès vût di sburtâ la puarte un tic di plui, no mo? Di cuant che e je rivade la Serracchiani, viodude ancje la fin dal guvier tecnic di Monti e il tant bramât “tornâ de politiche”, la presidente e à cjapât in man la cuistion, pontant sui siei contats a Rome, ma nuie di fâ nancje cheste volte. Cui 13 di Setembar, la leç e je jentrade in vore, mantegnint lis sopressions par ducj i trente i Tribunâi, dome che par vot di lôr si à rivât a spontâ une proroghe par doi agns, fin cuant che lis pratichis no si saran esauridis dal dut. Cemût mai che par Tumieç no è stade concedude? Ben, parcè che i spietave al Tribunâl che al incorpore, vâl a dî Udin, presentâ la domande al Ministeri. Ma Udin no lu à fat, par vie che al à dit che a son plui che organizâts pai varis passaçs e che si saressin rangjâts di bessôi. Ma, di ce che a àn contât in chestis primis setemanis, nol somee propit… Udin, sì la grande Udin, la capitâl da Friûl che però par deventâ simpri plui grande si dismentee dal so Friûl, de sô Cjargne, che e domandave dome une man. Augurìnsi dome di no scuvierzi tra cualchi anut che daûr di dute cheste operazion a jerin ancje lis ambizion di sindics, avocats, magjistrâts e presidents.
Cumò ce sucedial? La flamute de sperance si sta distudant a planc a planc: modifichis ae leç par câs specifics il Ministri Cancellieri ju podarès previodi, baste che il parlament al cjati l’acuardi su chê desene di Tribunâi di ripristinâ. Facil di dî, cuasi impussibil di fâ. Al restarà il referendum abrogatîf, domandât di siet conseis regjonâi. Ma la storie e insegne che, cuant che un porton al ven sierât, par tornâlu a vierzi i vûl il picon. ❚
✒ David Zanirato
Il tribunâl che ducj a volevin salvâ… a peraulis............
Cui tredis di Setembar, il Porton si è sierât. Un porton che si jere viert pe prime volte sul tacâ dal 1800, cuant che Napoleon al veve creadis lis “Giudicature”, po deventadis “Preturis” cu la Unitât di Italie. Passe 200 agns di storie, cancelâts cuntune leç ridicule, pensade – al veve dit il Guvier Monti – par fâ sparagnâ lis cassis dal Stât. Il Tribunâl di Tumieç, soprimût tant che altris trente in Italie, al è rivât insom al cjâf linie. Al jere l’unic che al rapresentave te nestre regjon un circondari che nol coincideve cuntun teritori provinciâl: e se 200 agns indaûr lu vevin dissegnât cussì, al sarà stât un parcè. Al vâl la pene ricuardâlu, a chei che a van indenant a dî che nol coventave plui. Passe 2.430 chilometris cuadrâts, un tierç di dut il Friûl-VJ; 44 comuns, e tancj di chei periferics e montans; doi confins (Slovenie e Austrie); siet varcs, ducj sogjets a fenomens di cuintribant e di imigrazion clandestine; une preson di massime sigurece vierte dal 1992, che il Stât – stait ben atents! – al jere rivât a fâlu costruî, pûr cu la proteste de int che no lu voleve, cu la promesse che il Tribunâl al sarès restât in citât par simpri. Uficis de justizie che a funzionavin tant ben, a jerin svelts a puartâ da pît i procès, forsit masse svelts, e par chest a cualchidun no i lave ben la mignestre. Soredut, al sindicât dai magjistrâts, la ANM, che e à pocât in lunc e in larc par fâ aprovâ cheste riforme – che e lave fate, ma cun criteris obietîfs e cuntune logjiche di font – a ducj i coscj. E po, cuntun displeament di fuarcis che al dovarès pardabon preocupâ chei che ancjemò o definìn politics, tal sens plui plen dal significât. Parcè che, se une lobby e rive a tignî in scac un parlament, doi ministris e un president de republiche – la cort costituzionâl nancje nomenâle -, ben, o sin pardabon metûts mâl.


text:
Pinot e fontanis
Udin candidade come sede pe adunade dai bersalîrs. Friûl, ospits di int armade.
In bolete 20 mîl euros in plui. Par delusion, pensionade che e scoltave Radio Maria 24 h su 24 e bandone la fede.
La Regjon e volarès scancelâ il dirit di vê l'aghe di falde. Fontanis e politics, a fasin aghe di dutis lis bandis.
I venits a vegnin a puartânus vie il Pinot. Nissun fastidi, lu fasìn sparî dut a cuel.
Cabine telefoniche doprade come biblioteche, si jentre Superman e si ven fûr Honsell.
Codis ai sportei par contestâ lis multis, il puaret che al volarès paiâ daurman al riscje di cjapâ la multe pal ticket scjadût. Dal prosim an 2001 ricors.
Tante int e preferirà cjalâ l'eclìs solâr in direte televisive o sul web.


text:
Honda Civic пokoлeHия, TexHичeckиe xapakTepиcTиkи и pacxoд ToплиBa aBToMoбилeй
Civic XI Type R Civic XI Hatchback Civic XI Sedan Civic X Type R (facelift 2020) Civic X Hatchback (facelift 2020) Civic X Sedan (facelift 2020) Civic X Coupe (facelift 2020) Civic X Hatchback Civic X Type-R Civic X Sedan Civic X Edition Civic X Coupe Civic IX Type-R Civic IX Hatchback (facelift 2014) Civic IX Tourer (facelift 2014) Civic IX Tourer Civic IX Civic IX Sedan Civic VIII Type-R Civic 5D VIII Civic VIII sedan Civic Fastback VII Civic Hatchback VII Civic VII Hatchback Civic VII Civic Coupe VII Civic VII Coupe Civic VI Wagon Civic Fastback VI Civic Coupe VI Civic VI Civic VI Hatchback Civic Hatchback VI Civic VI Fastback Civic Fastback V Civic Coupe V Civic Hatchback V Civic V Civic IV Shuttle Civic II Shuttle Civic IV Hatchback Civic IV Civic III Hatchback Civic III Civic III Shuttle Civic II Hatchback Civic II Civic I Wagon Civic I Hatchback Civic I
Haзaд k Honda Moдeли


text:
Provait a lâ a Lignan, di istât o di unvier nol cambie tant, cjalaitsi ator: tal centri, su la splaze, tai ambients. Isal alc che us fâ dî cun sigurece di jessi in Friûl? Probabilmentri no, parcè che di furlan Lignan al à pôc (come pôcs a son restâts i furlans residents). Nissun cartel che al fevele di Friûl, nissune buteghe tipiche cun Montasio o cul crût di Sant Denêl, nissun negozi cui curtis di Manià o cu lis cjadreis di Manzan.
PRODOTS TIPICS_Dacuardi e nas tant che localitât turistiche «internazionâl», ma stant che plui dal 40 par cent dai turiscj che a rivin in Friûl si fermin a Lignan (plui di 3 milions e 400 mil lis presincis tal 2006, a disin de Agjenzie Turisim Fvg, l’ent leât ae Regjon che al promôf il sisteme turistic di chenti), inalore pensâ di veicolâ di li la imagjine di un teritori intîr, la sô storie e culture, i siei tesaurs artistics e enogastronomics, no sarès sbaliade. No sin dai codârs. O savìn ben che la Turisim Fvg e sta lavorant in cheste direzion, ma in ce maniere? Intant – nus sclarissin i siei operadôrs – potenziant i servizis informatîfs: ai doi «info point» di Lignan e Pinede si son zontâts chei mobii, a rotazion, tes «hall» dai albiercs, e chel ae Beach Arene vie pe sere, plui opuscui inzornâts regolarmentri. Po presentant i prodots tipics dal teritori in ocasion di manifestazions te citât, tant che il Festival dai vins dal Friûl Vignesie Julie dai 15 ai 17 di Jugn (une des pocjis iniziativis che si lein diretementri ae regjon). E cu la «Friuli card» a rivaran des gnovis te ufierte dai servizis. In sumis se il turist al à voie di savê ce che al è fûr di Lignan o al va tal pont informatîf o al sta intun dai otei dulà che si fâs promozion dal teritori
o al à di lâ a bevi un tai di blanc.
ALC ISAL ALC?_Miôr di nuie, ma «nol è che l’”info point” al à di spietâ che la int e ledi a domandâ robis, po migo ducj a van li. E covente une azion informative plui eficace», al dîs Ciro Chialchia, candidât sindic di Lignan pal Moviment Friûl aes elezions aministrativis di Mai. «La promozion no si fâs dome metint opuscui tai albiercs. I otei no podaressino proponi dai pachets turistics cu la pussibilitât di lâ ator pal Friûl?». Ce sens aial tignî strents i turiscj, magari intune zornade di ploie, soredut cumò che lis vacancis a son simpri plui curtis? Lis propuestis di escursions di Lignan po no mancjin: in motonâf a Grau e te lagune o ben sul flum Stele cun visite ae oasi dal Wwf e soste tai casons dai pescjadôrs a Maran, ma ancje sul flum Tiliment o, in coriere, tes cantinis de regjon. Ancje cui che al à la passion de biciclete nol restarà deludût. «Ma cui lis cognossie chestis propuestis – al domande Chialchia –? A son pôc publicizadis». Dacuardi cun lui ancje Gian Carlo Ridolfo, titolâr cu la mari, de buteghe di mangjative omonime di Lignan, dulà che al è nassût, che e ten prodots tipics furlans: dal formadi di malghe ae scuete fumade, al pressut crût di Sant Denêl, oltri a proponi 200 etichetis di vins de regjon su 400 che ’nt vent. Un dai pôcs de citât. Nissune maravee: «Tal cumierç e je plui int di fûr che di ca – al marche Ridolfo –, trê cuarts dai operadôrs no son furlans». Dificil, duncje, spietâsi di cjatâ negoziuts tipics.
NUIE DI FURLAN_Ce isal alore di furlan a Lignan? i domandin a Ridolfo. «Jo no ricuardi nuie di furlan», al rispuint. «La sere te strade centrâl si viôt cualchi zovin che al sune la ghitare, cualchi cinês che al scrîf i nons cui colôrs – al conte –, ma se al fos il vecjut che al fâs la polente cul baston o la scuete fumade di Denemonç, dal sigûr che i turiscj si ricuardaressin dal Friûl!» Duncje, di sistemis par fâ cognossi la regjon cu lis sôs tipicitâts ’nt saressin. Tant che «manifestazions di fâ cun continuitât, une, dôs voltis la setemane, in puescj strategjics de citât, ancje fûr stagjon, clamant aziendis di dut il Friûl», al propon Arnaldo Anastasia, titolâr di trente agns dal ristorant «Al bancut», une moscje blancje cul so menù furlan – une vore preseât dai turiscj – tra lis tantis tratoriis e pizariis gjeneralistis de localitât di mâr.
RECUPERÂ LA IDENTITÂT_«Cumò a son rivâts ancje i turcs cul kebab. Bielzà al è dut un miscliçot. Achì no je plui une identitât furlane». Ma «bisugne recuperâle – al sburte Chialchia –, ancje parcè che Lignan cumò no à grandis pussibilitâts di svilup se no si lee a dut ce che al è sul teritori dal Friûl, ae sô culture e aes sôs tradizions.
Se e reste isolade cussì come che e je, ni cjar ni pes, no larà indenant. Stant che achì e rive un grum di int dal forest e di dute Italie, di Lignan a varessin di partî percors viers il Friûl, cun ricjadudis concretis par dut il teritori». In sumis, «la int no pues vignî achì dome par svuacarâ te aghe». Ce fâ alore? «E varès di intervignî cun plui fuarce la Regjon, ma ancje i privâts a àn di fâ la lôr part».
E no dome i furlans.
Trop furlane ise Lignan?Erika Adami
Provait a lâ a Lignan, di istât o di unvier nol cambie tant, cjalaitsi ator: tal centri, su la splaze, tai ambients. Isal alc che us fâ dî cun sigurece di jessi in Friûl? Probabilmentri no, parcè che di furlan Lignan al à pôc (come pôcs a son restâts i furlans residents). Nissun cartel che al fevele di Friûl, nissune buteghe tipiche cun Montasio o cul crût di Sant Denêl, nissun negozi cui curtis di Manià o cu lis cjadreis di Manzan.


text:
II letôrs de La Patrie dal Friûl dal sigûr a san ce che al è sucedût intal 1420, e a chei che no san ur al conti: la Serenissime Republiche di Vignesie, che e stave cressint di podê e di fuarce, e je rivade in Friûl sdrumant Aquilee, e à fat colâ il patriarcjât, puartât vie Sant Marc e fat deventâ il Friûl un teritori di sô proprietât di podê doprâ seont il propri plasê par cualchi secul di storie.
_Il timp al è passât ma Vignesie no à mai dismenteât chel teritori che al jere come il so curtîl di cjase, no à mai dismenteât chei servidôrs sotans pronts a riverîle in ogni moment, no à mai dismenteât il plasê di comandâ chel cjanton de Italie, e cumò la Serenissime e vûl tornâ a vê ce che i spiete di dirit: o ben di comandâ sul Friûl.
_E cussì e à za començât a preparâ la fieste dal aniversari.
Sîs secui daspò de prime invasion il Venit al torne ae concuiste, no armât cu lis lancis e lis alabardis come une volte ma cuntun esercit che al dopre la sclope de economie e cu la fuarce de politiche.
_Par chest motîf Sapade no torne al Friûl, pal fat che invezit al è dut il Friûl che al à di tornâ al Venit, e se nol torne di volontât proprie lu fâs jentrant inte macroregjon dal Nord-est, o dal Trivenit come che lu clame cualchidun. No vâl che i nestris politics cu lis cjacaris si disin contraris a chest gnûf ordin teritoriâl, inte realtât dai fats no àn mai fat nuie di contrari par restâ distacâts dal podê Venit, e si impegnin invezit tal svuedâ un pôc a la volte dut il valôr de nestre piçule autonomie. Che a sedin di drete o di çampe no si viôt diference, lis corints politichis dal Venit a son plui fuartis di chês furlanis, e timp indaûr ancje Salvini e Tondo a àn mostrât plasê su la idee des 3 Venezie.
_I neozamberlans dal PD che a stan guviernant cumò e che si son metûts cuintri Sapade no stan fers a cjalâ e a van incuintri al aniversari vierzint la strade a Vignesie; i zamberlans a jerin i furlans filovenezians che a judavin i lagunârs in cambi di une poltrone di comant su la provincie furlane.
_Al baste viodi la storie dal ospedâl di Tisane che al ven sierât un toc ae volte par fâ cressi chel dongje di Puart, in provincie di Vignesie. O se o volês viodi la vicende dal vin Pinot che al varès di deventâ di denominazion uniche venete; o pûr Autovie Venete che biadelore dopo de tierce corsie e darà reson al propri non, trasferint la sede dai crets di Triest ae lagune di Mestre; lant indevant cul aeropuart di Roncjis di Monfalcon che nol rive mai a cressi cun ducj i bêçs che si spindin e che al ven scjafoiât di chei di Vignesie e di Trevîs. Ancje la Fiere di Pordenon cun dut il mont industriâl e cjale plui di là de Livence che no di ca dal Tiliment.
_Cussì, il program de celebrazion dal aniversari al è bielzà pront, cumò e mancje dome la bande musicâl che e compagni il corteu dal Doge Zaia che al jentrarà a Udin di puarte Manin. Ma o soi sigûr che cualchi musicist volontari si cjatarà in pôc timp. ❚
✒ Luca Zoratti
EDITORIÂL – 1420-2020: il Friûl al torne al Venit. Vignesie e sta preparant l’aniversari............
II letôrs de La Patrie dal Friûl dal sigûr a san ce che al è sucedût intal 1420, e a chei che no san ur al conti: la Serenissime Republiche di Vignesie, che e stave cressint di podê e di fuarce, e je rivade in Friûl sdrumant Aquilee, e à fat colâ il patriarcjât, puartât vie Sant Marc e fat deventâ il Friûl un teritori di sô proprietât di podê doprâ seont il propri plasê par cualchi secul di storie.


text:
Finiment e principi – une poesie par cambiâ an
Ju vevi scrits par talian, il mê bon finiment e il mê bon principi, ma mi plaseve començâ ancje chest blog cun lôr e cussì ju ai voltâts par furlan.
Prin di scomençâ
I vûl finît
E che il finiment, nol sedi fat a câs
Sierâ i dêts
Intun pugn
E butâju vie
Lontan
Cui rimuars
Che a si fasin
Scontrins fruçâts
I displasès
Aiar
Che chel almancul
Nol coste nuie
Invezit pai prins
Tu âs bielzà finît di paiâ
Pai biei ricuarts
Al contrari
Nol varès di jessi intrigôs
Fâju deventâ coriandui
Emetiju in sachete
Par agns
Cence platâju mai
Dopo di chest o brami
Par ducj voaltris
Di rivâ adore a sporcjâ
Il vuestri ator
Cjocolate intal lat
Pluitost che il contrari
Visâsi che e baste une gote
Par tirâ su un mâr
Dilunc di une pagjine
E cence che lis peraulis
A sedin di burascje
Visâsi che une manece
No jentre inta chê altre man
Ma par ledrôs sì
E al fâs il so lavôr
E in ultin o speri
Di no dismenteâmi mai
Che al è plui impuartant il scat
Che la fotografie
Comments
-
Aldo Rossi10 Gennaio 2009
"Che al è plui impuartant il scat
Che la fotografie … "
Si no ti ves iodût cussì in buine salût viners a Udin, mi vegnares di pensà chi tu as belzà studiât la epigrafe da to tombe .. 🙂
Oh, salvadi i scherzavi. Però a pensà ben, podares iessi encje la me!
-
gelostellato10 Gennaio 2009
ah ah
no no, nuie editing al calendare
e je mê mari che ogni tant mi dîs i sants e se cognòs cualchidun… i romp lis balis 😉


text:
Se si visite Milan e il Domo, subit dopo no si pues no fâ une cjaminade te Galarie Vittorio Emanuele li dongje, la crosere di cuatri viis cuviertis cul tet fat di lastris, i biei palaçs e il paviment decorât in maniere pardabon siore. Se le fasês pe prime volte, us somearà strani viodi chel trop di personis dutis adun intun ciert pont dal centri de galarie, che a fasin moviments stranis.
Propit li, sul paviment, al è dissegnât un biel taur modelât intant che si jeve adalt in dute la sô potence e morbin: e je aromai deventade usance, puar, plantâ il tac dal pît dret propit su la nature de biade bestie e fâ trê zirevoltis. A disin che al puarti fortune. Il mosaic tal timp si è tant fruiât che cumò a àn pensât di fâ une busute svasade li dal “pont strategjic” par favorî chest sconzûr cence ruvinâ il taur.
Dut chest us al conti parcè che in pôcs a san che l’autôr di cheste “atrazion” al è un furlan: Giacomo Fabricio, nassût a Clausêt (in provincie di Pordenon) intal 1876.
Al jere rivât a Milan di zovin, cun dome la tierce elementâr tant che titul di studi, ma cun tante voie di lavorâ e di fâsi larc. Dopo cualchi an, in gracie dal jutori de femine Anita Martinoia che e jere di une famee siore di Milan, al à fondade la dite «Fabricio e Blasoni» specializade in teraçs e mosaics, li che al à dât lavôr ancje a tancj siei paisans.
Lu spieghe un biel articul di Gianni Colledani scrit tal «Strolic pal 2020» de Societât Filologjiche Furlane, li che al zonte altris notiziutis su chest grant personaç che, tornât siôr di vecjo tal sô paîs, al à fondât l’asîl infantîl e la cjase di polse che cumò e puarte il so non.
A dî la veretât, une ocasion par visâsi di lui tant plui impuartante di chê che e je a Milan in bande dal so taur, li che – dut câs – al è scrit cu lis pierutis «G. Fabricio». ❚


text:
Mignestre slungjade: compilation de setemane
Scuffet al sarà testimonial di cheste edizion di Friuli Doc. In onôr dal zovin zuiadôr e vignarà organizade une biele “parade”.
Scancelâ il nominatîf Friuli Venezia Giulia par doprâ Friûl e Trieste? E se dopo a sparissin ducj chei todescs che a pierdin timp e beçs ator pe nestre regjon a cirî la Venezia?
E continue la polemiche su chê frute de Republiche Ceche pierdude a Lignan Sabbiadoro e recuperade dopo 8 oris a Pinede. Intant i gjenitôrs cecs no rivin a capî cemût che la àn pierdude di viste.
Un om che al spaçave al Rototom al è stât fermât in Finlande. Dal Sunsplash no nus an lassât nancje i aspiets plui bruts.
A àn tirât un clap cuintri un tren inte trate Trevîs-Udin. Il tren al jere puntuâl parcè che se al rivave in ritart il clap no lu varès becât.
Cuintri lis politichis agriculis d'importazion un contadin indignât al à brusât 800 cuintâi di miluçs. Cumò tocje impuartâ 800 cuintâi di miedis.


text:
Il belanç dal gnûf metodi di paiament pes autostradis al vignarà fat ae fin de Istât stant che, come che al à dit il prin ministri Janša, si trate di une soluzion provisorie in spiete de introduzion dal sisteme satelitâr di paiament tal 2010. Difat, dal prin di Lui, par cui che – Slovens e forescj – al vûl lâ in machine su lis autostradis e lis superstradis de Slovenie al scuen comprâ une “vinjeta” (“vignete”), cemût che, par esempli, bisugne fâ in Austrie. La diference e sta te durade e tal cost dal bolin di tacâ sul veri des machinis (oben dai veicui fin a 3,5 toneladis di pês): lis opzions a son dome dôs, o semestrâl (35 euros) o anuâl (55 euros – in vendite dome dal an che al ven). Pes motocicletis invecit il bolin di sîs mês al ven 17 euros e mieç, chel di un an 27 e mieç. Cu la vignete no si à plui di fermâsi al casel par paiâ, come che invezit a àn ancjemò di fâ i camions. E nol vâl la pene riscjâ: la polizie
e je cence dûl, lis multis a van di 300 a 800 euros.
Lis polemichis a son vignudis fûr tacant de fin dal mês di Avrîl, cuant che il parlament di Lubiane al fasè buine la leç che e proviôt lis vignetis. La maiorance di centri-drete, cul ministri dai Traspuarts Radovan Zerjav, no je stade a scoltâ la oposizion che e veve dubis sei su la durade dai bolins che sui coscj; par esempli, il Partît liberâl-democratic al veve proponût di zontâ ancje lis vignetis di dîs dîs da 10 euros e chês di un mês da 20 euros.
Une vore critic ancje il president dal Friûl-Vignesie Julie. Secont Renzo Tondo, il fat di vê introdusût dome dôs sortis di bolins nol è stât un bon servizi a pro dai citadins e al va cuintri dal spirt de Euroregjon. Simpri secont il president de Regjon, prime di fâ sieltis come cheste si varès di discuti cui guviernants dai teritoris vicins. Dacuardi cun Tondo ancje il president de Provincie di Gurize Enrico Gherghetta, che al à pandût il timôr che la decision slovene e podi lâ cuintri dal svilup economic dal Friûl orientâl.
Ancje la Comission europeane, cul ex comissari european pai Traspuarts Barrot (al so puest cumò al è il talian Tajani), e à domandât sclariments in vie uficiâl ae Slovenie: si ben che a nivel comunitari no esistedi une norme rivuart al paiament des autostradis, secont Bruxelles vê dome dôs categoriis di vignetis al va a favôr di chei che a doprin dispès la machine e invezit al va cuintri, par esempli, dai turiscj che a vegnin intal paîs dome par cualchi dì o adiriture lu traviersin par lâ in Cravuazie, Italie, Austrie o Ongjarie. Cun di plui, tai mês passâts no son mancjadis lis reazions di diviers Automobil club europeans. L’Adac todesc, cui siei 15 milions di socis, al à bielzà scrit al ministri Zerjav invidant Lubiane a tignî cont de possibilitât di vê vignetis mensîls. Stesse preocupazion pai austriacs dal Amtc, che a àn ricuardât che, in ocasion dal tacâ dal sisteme dai bolins in Austrie tal 1996, la Comission europeane e sbruntà Viene di mût che a fossin proviodudis ancje vignetis di un mês e di une setemane propit par vignî incuintri ai turiscj. Difat, in Austrie si cjatin ancje bolins di dîs dîs che a costin 7,70 euros.
A ingredeâ i za dificii rapuarts jenfri Slovenie e Cravuazie e mancjave dome la cuestion des vignetis. Zagabrie e à protestât a fuart par pôre che cheste Istât tancj turiscj a decidedin di cjapâ une altre strade e di no vignî a passâ lis feriis su lis cuestis de Istrie e de Dalmazie: pôre justificade viodût che il turisim al rapresente plui dal 18% dal Prodot interni a sporc dal paîs. Di bande sô, il guvier Sanader al à conseât a Lubiane di meti in vendite ancje vignetis di une setemane o dîs dîs a pro dai turiscj. Il ministri dal Turisim cravuat Bajs al à ricuardât che almancul doi tierçs dai turiscj che a van in Cravuazie a passin pe Slovenie; si calcole che tal 2007 a àn traviersât i valics slovens-cravuats uns 32 milions di lôr. Bajs al à chê di conseâ ai turiscj forescj di cjapâ altris stradis, cence scugnî comprâ il bolin.
__________________________________________
Plui di mil ponts vendite in Slovenie
La vendite des vignetis par menâ la machine su lis autostradis slovenis e je tacade ai 17 di Jugn. Stant al ministri dai Traspuarts Zerjav, il gnûf sisteme al permet di eliminâ il trafic e lis codis ai casei su lis autostradis. Dut câs i casei a son ancjemò, e bisugne stâ atents a traviersâju a no plui di 40 chilometris par ore: lis struturis a vignaran eliminadis dentri de prossime Sierade.
In dute la Slovenie i ponts vendite pai bolins a son plui di mil: ducj i distributôrs di carburant de Petrol e de Omv, i uficis de Kompas, i uficis de Pueste, lis ediculis, i stes casei autostradâi. Lis vignetis si puedin comprâ ancje in Friûl, par esempli a Cormons, Gradiscje, Pieris e Gurize. La Dars (Družba za avtoceste v Republiki Sloveniji – Societât pes autostradis te Republiche di Slovenie) e fâs calcul di vendi chest an plui di trê milions di bolins. Pal 2009 si proviôt di vendi 3,3 milions: 800 mil di chei anuâi e 2,5 milions di chei semestrâi, par un util di 20 milions di euros.
Par savêndi di plui lait sul sît internet (par sloven e inglês): www.cestnina.si/?id=19766〈=1.
Doi slovens su trê a favôr
E i Slovens ce pensino des vignetis? Al pâr che ur plasin, stant a un scandai dal plui impuartant cuotidian sloven, il Delo, che ae metât dal Jugn stât al à svicinât uns cincent di lôr par domandâur une opinion par chel cont. Poben: doi intervistâts su trê a son d’acuardi cul sisteme des vignetis. Rispiet al mês di Març, cuant che il guvier al palesà il so progjet di leç, il numar dai favorevui al è cressût, ancje se di pôc. Dome il 12% al à rispuindût che no à chê di comprâ il bolin, e che al varès doprât stradis secondariis. In plui, metât de int e crôt che cul gnûf sisteme si puedi sparagnâ, mintri chê altre metât e pense che e scuen paiâ di plui. E sarès ore di tornâ a fâ un scandai compagn par savê ce che a pensin i Slovens in dì di vuê.


text:
Professôr Gri o vin cjatât, te nestre inchieste, tancj esemplis di caratar etnografic, plui o mancul disvilupâts e curâts. Cuale ise la sô impression in mert, cuâi sono i ponts debui e chei di fuarce?
«A son tantis realtâts, fin masse, ma e je une vivarositât che e nas dal bas e che e je produsint (singui colezioniscj, associazions), e chest al è il pont di fuarce plui impuartant. Ma par definîsi «museu» bisugne che cheste vivarositât e rivi a vê cualchi standard, e à di lâ daûr criteris che a àn di jessi tignûts in considerazion te disposizion dai bens, te lôr conservazion. La mancjance tal meti in vore chescj criteris al è il pont debul.
Trê a son i aspiets li che bisugne pontâ e lavorâ par puartâ indenant chestis realtâts:
– conservazion: ven a stâi, inventaris, catalics, soluzions che a àn di jessi pensadis no dome par ûs interni, ma intune prospetive di timp lungje;
– ripropueste: progjets, programs, adesion a rêts, azions che a pontin a tornâ indaûr a la int il so patrimoni;
– ricercje: un museu al à di jessi centri di ricercje, al à di lâ indenant a disvilupâ e a fotografâ la realtât.
Un altri aspiet debul al inten la mancjance in chestis struturis di personâl formât e preparât di pueste che al direzi e al lavori. Al mancje un ricognossiment de specificitât e si tint invezit a meti sul stes plan ducj i museus, ma a ‘nd esistin di diviers gjenar e ognidun al à di jessi puartât indenant di personâl specializât par setôr. E, nancje a dîlu, chei etnografics a son la Cinisintule de situazion».
La Universitât dal Friûl e je nassude tant che imprest di svilup pal teritori tal rispiet ancje de realtât locâl; cuâl isal il rûl che cheste istituzion e à in chest setôr museâl specific?
«O sin daûr a fâ tant tal cjamp de formazion e dal inzornament. O vin contats cun plui di une realtât in regjon che nus domande colaborazion e nô o cirìn di metilis dentri te rêt etnografiche nazionâl. Magari cussì no, a son pôcs i Ents e lis Associazions gjestoris che nus domandin, e tai piçui museus si va ancjemò indenant cu la idee di favorî cognossincis personâls, cuant che invezit par fâ vivi chescj puescj a coventin figuris che a vedin studiât di pueste, che a proponin events e ativitâts, se no il risi al è che dut al mueri.»
La lenghe furlane e je pôc presinte tai nestris museus. Te realtât ladine o vin invezit viodût che e je presentade tant che element fondamentâl. Cemût sino chenti?
«O sin mâl su chest aspiet. La lenghe e je cjapade pôc in considerazion. E esist dute une pussibilitât di riconvertî la ricercje linguistiche (par esempli chê dai Atlants Linguistics) e fâle jentrâ tai museus; si varès di pensâ a progjets di ricostruzion dal aparât didascalic, di presentazion de storie de lenghe te vite di un popul. Il probleme al è ancje di caratar finanziari e la diference cu lis struturis de Val Badie e de Val di Fasse e je che li invezit si invistìs tant in cheste direzion e no si puedin nancje fâ confronts.»
In plui de lenghe, ce i mancjial ai nestris museus?
«Al è fondamentâl che chescj museus a vedin un pît te ricercje parcè che no si pues colâ dome tal ricuart dal «cemût che o jerin», ma si à di cjalâ ancje a cemût che lis societâts a son e a si trasformin, su cemût che si viodaran ca di 30-50 agns. I museus etnografics a àn di vê atenzion a la contemporaneitât e a àn di fâ un sfuarç a metisi in rêt par proponi e tornâ a proponisi cun simpri alc di gnûf e cun continuitât tal timp. Lis piçulis realtâts cence une volontât politiche serie tal rinfuarçâlis a laran a murî.»
E pal futûr?
«A Palaç Giacomelli a Udin al vignarà viert in maniere definitive, in curt, il Museu Etnografic che al è stât trasmudât di vie Viola e che si clamarà Museo Etnografico del Friuli, cu lis colezions «Gaetano Perusini – Lea D’Orlandi» e «Luigi e Andreina Ciceri». Mi auguri che clamantsi «dal Friûl», cheste denominazion e cjapi forme, parcè che nol baste dome il non par jessi spieli de situazion furlane globâl, ma o speri che e deventi une realtât gnove e centrâl, che e fâsi un pôc di coordenament rispiet a dutis chês sparniçadis tal teritori».
Elena Zanussi
ATUALITÂT – INCHIESTE Ator pai Museus dal Friûl / 3 – «Ma no si pues colâ dome tal ricuart»............
Professôr Gri o vin cjatât, te nestre inchieste, tancj esemplis di caratar etnografic, plui o mancul disvilupâts e curâts. Cuale ise la sô impression in mert, cuâi sono i ponts debui e chei di fuarce?


text:
Un imprest par dâ pardabon “citadinance europeane” aes minorancis e ae lôr tutele. Al è chest il sens de iniziative cjapade sù dal Comitât des Regjons, che e je stade presentade li dal Parlament european ae fin di Setembar di chest an. Cualchi mês prime, chel che intal contest istituzionâl comunitari al è l’organisim consultîf che al pant il pont di viste dai teritoris e di regjons e ents locâi al veve fat bon ae unaninimitât un Parê dal titul “La protezion e il disvilup des minorancis linguistichis storichis inte suaze dal Tratât di Lisbone”.
Il document dal Comitât al è indreçât soredut ae Comission, l’esecutîf de Union Europeane, e al partìs dal Tratât di riforme jentrât in vore il prin di Dicembar dal 2009, là che si ricognòs la impuartance strategjiche de diversitât culturâl e linguistiche, e de Cjarte dai dirits fondamentâi de Union Europeane, che e fâs cuintri a cualsisedi forme di discriminazion daûr de lenghe e de apartignince a di une minorance e che in graciis dal Tratât stes e je vincolante a nivel legâl. Su chestis fondis al fâs indenant une schirie di indicazions operativis, che a tocjin il completament des fondis juridichis pe protezion positive des minorancis, la prevision di un budget di pueste par azions strategjichis e progjet, l’inseriment concret des lenghis mancul dopradis inte suaze des iniziativis educativis, formativis e promozionâls a pro dal disvilup dal plurilinguisim e in chê dai programs su culture, media e produzion audiovisive.
«O vin volût dâ un sburt ae Union Europeane, par che e torni a movisi in chest cjamp che al tocje sei la culture sei i dirits di fonde di ducj i citadins», al sclarìs Luciano Caveri, il conseîr regjonâl valdostan che tal Comitât des Regjons al à prontât il test dal Parê. «O vin di rivâ a vê un Diretive di pueste – al zonte l’esponent de UnionValdôtaine – in maniere che si puedi tornâ a vierzi une linie di finanziament specifiche e che i principis e i dirits di fonde no sedin dome alc di teoric». Chel dal Comitât des Regjons al è dome un prin pas in cheste direzion. Par Caveri «si à di prontâ un stampon di Diretive di fâ indenant inte forme de cussì clamade iniziative civiche». Cun di fat, lis normis comunitariis a previodin che si tirin dongje un milion di firmis di citadins europeans par someti la propueste ae Comission. Che cussì, dentri di trê mês, e scuen fâ alc di concret in rispueste a chei citadins.
MARCO STOLFO
TERITORIS – La tutele linguistiche no pues restâ dome teorie............
Un imprest par dâ pardabon “citadinance europeane” aes minorancis e ae lôr tutele. Al è chest il sens de iniziative cjapade sù dal Comitât des Regjons, che e je stade presentade li dal Parlament european ae fin di Setembar di chest an. Cualchi mês prime, chel che intal contest istituzionâl comunitari al è l’organisim consultîf che al pant il pont di viste dai teritoris e di regjons e ents locâi al veve fat bon ae unaninimitât un Parê dal titul “La protezion e il disvilup des minorancis linguistichis storichis inte suaze dal Tratât di Lisbone”.


text:
27 maggio 2007
La Patrie Radio Onde Furlane
Doman, lunis ai 28 di Mai o sarai ospit a Radio Onde Furlane, cun Dree Venier e Zuan Pieri Biasat par fevelâ dal numar di Mai da "La Patrie dal Friûl" (te foto, la cuviertine).
Cui che al vûl scoltâ la trasmission "Ator Ator" al pues colegâsi tor 10.00 sui FM90.0_Mhz o scoltâ la trasmission in streaming.
Cui che al vûl scoltâ la trasmission "Ator Ator" al pues colegâsi tor 10.00 sui FM90.0_Mhz o scoltâ la trasmission in streaming.
Nessun commento:
Iscriviti a: Commenti sul post (Atom)


text:
✽✽ Par capî ce che al sucêt in chest periodi, nol è mâl lâ a viodi ce che al è sucedût tai ultins mês. O fevelìn dal dibatiment su la cuistion de autonomie e de specialitât, sul doman dal Friûl, dal so rapuart istituzionâl cun Rome e ancje jenfri la stesse Regjon.
✽✽ Si sint ator un aiar gnûf, ancje se cualchi volte al somee, ai plui vecjos soredut, che si feveli simpri de stesse robe, ven a stâi de debilece de bataie politiche furlaniste cence un partît, un moviment di riferiment. In sumis: ducj a son dacuardi che si vedi di vê une organizazion politiche furlane par fâ l’interès dai furlans. Ma trops agns sono che chest convinciment al è tal cjâf di tancj militants de autonomie? O disarès di simpri e cualchidun, dopo la esperience dal Moviment Friûl, ma ancje di un toc de Leghe, al cirût di metisi dongje: lis siglis a son tantis e picininis. Ognidun cu la ciertece di vê la veretât inte sachete e di jessi miôr di chei altris.
✽✽ Ce isal mudât in chei mês achì par fânus fevelâ di une gnove stagjon? Di sigûr, la situazion de politiche taliane e il centralisim dal guvier Renzi, impuartât a nivel regjonâl de Serracchiani cu lis “riformis” de sanitât e dai ents locâi, in primis cu la cancelazion des provinciis. I metìn dongje ancje la gnove leç eletorâl, che e sdrume il numar di parlamentârs de Regjon.
✽✽ Pôc mâl, o disarês voaltris, viodût ce che a cumbinin a Rome, sotans des segretariis dai lôr partîts talians, ma ancje chest al è un segnâl impuartant di une situazion une vore clare: il Friûl al conte simpri di mancul, tant che e je vere che a son simpri plui chei che in Italie a domandin la abolizion de specialitât.
La mancjance di rapresentance, un teritori simpri plui sparniçât e cence identitât al à fat spiçâ lis orelis ai Comuns, ai sindics e ancje a cualchi politic.
✽✽ La rispueste e je vignude propit di un grup di sindics, chei de cjarte di Merêt: si son tirâts dongje e cul jutori di clapis di simpri leadis ae cuistion furlane – o sin ancje noaltris e Glesie Furlane – a àn inmaneât chel “Laboratori di autonomie” par puartâ indenant une vision identitarie e, cun cheste, frontâ lis cuistions che o vin denant, sedi istituzionâls che struturâls. La assemblee de comunitât furlane e je une lôr iniziative, e i sindics che a stan aderint a son simpri di plui.
✽✽ Di un altri comun, e rive in plui la idee di un referendum pe specialitât: chel di Rivignan – Teor, Mario Anzil, si è mot in cheste direzion e al vûl tirâ dongje 15mil firmis par fâlu.
Se cheste e je stade une rispueste dal bas, alc si è mot ancje suntun altri nivel: in consei regjonâl e je stade votade la leç che e ricognòs i 3 di Avrîl tant che une fieste uficiâl: e je passade cuntun vôt trasversâl. Par une volte, i conseîrs furlans a son stâts unîts, e la robe no jere scontade.
Restìn ai 3 di Avrîl, parcè che a Cividât e je sucedude une grande robe te messe de fieste: la Glesie, par bocje dal vicjari bonsignôr Genero, e à domandât cun fuarce la unitât dai furlans: “metìnsi dongje par difindi ce che o sin”.
No di mancul impuartance, il tornâ tal dibatit politic di Sergio Cecotti che, cun clarece, al à fat viodi ce che o podìn pierdi di un pont di viste economic cu la cancelazion de specialitât. No dome: “E vûl une rispueste fuarte – al à dit l’ex sindic di Udin – al centralisim talian. Si scuen fâi pôre e tornâ a dâi sot pe nestre autonomie”. La sô simpatie pe esperience scozese e je simpri plui clare.
✽✽ Alc si môf duncje, la cussience di jessi denant di un moment impuartant pal Friûl e je efetive. La stesse gnove leç e rint pussibile la presince eletorâl di une fuarce “rapresentative” de minorance linguistiche. Si à di rivâ al 20% dai vôts.
Di sigûr nol sarà un om o une femine tal parlament talian a cambiâ il nestri destin, ma e sarès une biele dimostrazion che i furlans no son plui sotans. Un tic, tant che i scozês.❚
Frache chi par un aprofondiment su la Scozie.
flicDree Valcic
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Il prossim consei regjonâl de Sardegne che si tignarà a metât di Setembar al varà tal ordin dal dì un argoment di puartade fondamentâl pal avignî de regjon speciâl: il gnûf statût di autonomie.
Si discutaran la mozion indipendentiste dal PSdAz (Partît Sart di Azion, ndr), diviers dissens di leç par modificâ il statût e il document dai sindacâts che o cjatais chi dongje in struc. Si trate di un document des trê confederazions talianis scrit dopo di une riunion cui propris iscrits e cun rapresentants dai partîts e grups politics tal Consei regjonâl.
INIZIATIVE DAI SINDACÂTS_ Il motôr e je la Cisl e la Cgil si è metude in code, adun cu la Uil, acetantil concet di nazion sarde e lis conseguencis politics leadis a chest… une robe inaudide pôc timp indaûr pal sindacât postcomunist.
Si à di visâsi di cemût che il Pci, dilunc dai tancj agns di impegn che a puartarin la lenghe sarde a jessi cjapade dentri tra lis minorancis linguistichis storichis metint in vore la Costituzion, adun cui siei inteletuâi, organizazions cooperativistichis e sindacâts e chês altris «cenglis di trasmission», al è simpri stât in maniere une vore fuarte cuintri de lenghe sarde e des ipotesis di nazion sarde e di autodecision.
Probabil che lis afermazions positivis dal document a varan inmò di jessi digjeridis e soredut metudis in pratiche stant che a son ancjemò une vore verticistichis, ma la robe no je negative.
I PAS DAL CENTRIDRETE_ Cheste posizion politiche gnove, a prin viodi sorprendente, e nas dal fat che il centridrete, che al guvierne la Regjon ancje cul PSdAz che al à molât lis çampis, al à riscrit il statût sart te legjislature passade (viôt www.statutosardegna.eu) cun contignûts di sovranitât e nazionalitaris une vore indevant, tignint come element centrâl la lenghe sarde. Al è stât un lavôr lunc doi agns cul coinvolziment plen dai grups in Consei regjonâl dal centridrete, in chê volte a la oposizion.
Il grup, formât di esperts autonims che a àn lavorât in maniere gratuite e trasversâl, al à funzionât ancje come «stage» permanent pai conseîrs regjonâi e dirigjents politics che si son riciclâts in maniere inpietade e positive al nazionalitarisim sart. Chest al à facilitât la jentrade tal centridrete dal PSdAz su chestis fondis programatichis e la vitorie eletorâl, splaçant e no pôc la çampe che e je stade sconfite par chest.
Di no sotvalutâ la ativitât di gnûfs moviments indipendentiscj che in maniere sorprendente a catalizin grant consens tra i zovins, deventant cuasi une mode zovanîl cun percentuâls altis tes elezions aministrativis.
NOVITÂTS IN CONSEI REGJONÂL_ La propueste di gnûf Statût sart dal centridrete, par cumò e somee il progjet plui indevant tra chês federalistis presentadis ancje su la penisule, probabilmentri in fuarce de tradizion pardabon federaliste de Sardegne, pal sô sardisim che al precêt dispès altris fenomens continentâi compagns.
Il centridrete al è convint di cheste tesi e al à splaçât il centriçampe che nol à propuestis e al à di riposizionâsi di corse sul argoment e come simpri cirint di passâlu magari cuntune riconversion svelte di gjenar indipendentist.
Lis sôs «cenglis di trasmission» sindacâls par cumò sul plan dal principi, a son che a provin. Viodarìn ce che al devente.
Mario Carboni
ATUALITÂT – Il sindacât in Sardegne al firme pe Nazion Sarde............
Il prossim consei regjonâl de Sardegne che si tignarà a metât di Setembar al varà tal ordin dal dì un argoment di puartade fondamentâl pal avignî de regjon speciâl: il gnûf statût di autonomie.


text:
Intal 2021 la cressite
de agriculture biologjiche regjonâl
e fâs segnâ la dople cifre
Ise sunade la svearine pe transizion ecologjiche in Friûl-VJ? A lei l’ultin rapuart Ismea (Istitût di Servizis pal Marcjât Agricul Alimentâr) su la agriculture biologjiche (cui numars dal 2021), al pararès propit di sì. Par agns o jerin tes ultimis posizions de graduatorie bio taliane e, di chel, si jerin ancje lamentâts (La Patrie dal Friûl, Dicembar dal 2020). Chê volte, la nestre posizion e jere al numar 16 su lis 20 regjons de penisule. Cumò o sin “lâts jù” al numar 17, ma il contest des cifris al è ad implen diviers, tant che la stesse Ismea e note, intes sôs conclusions: “Il cuadri talian nol è omogjeni tra lis diviersis regjons. In cualchi teritori tant che, par esempli, la Campanie (+55,0%), la Toscane (+25,0%) e il Friûl-VJ (+23,4%) lis superficiis biologjichis a cressin cun ritmis mai viodûts fintremai cumò…”.
◆ In efiets, intant che in Italie lis superficiis bio a cressin in medie dal 4,4% (intal 2021 sul 2020), in Friûl-VJ la cressite e je a dôs cifris, o ben +23,4%, daûr dome de Campanie e de Toscane. Se, intal 2020, i nestris etars dedicâts ae agriculture biologjiche a jerin 17.267, cumò a son 21.299. Ancje la cressite dai operadôrs e je significative, cuntun +21,9%, cuintri de medie taliane dal +5,4%. Ancje in chest câs, a fasin miôr di nô dome dôs regjons: la Basilicade e la Campanie. I operadôrs biologjics regjonâi a jerin 910 intal 2020, passâts a 1.109 intal 2021. Bogns risultâts? Sì, ma si pues fâ di miôr.
I AMBIZIÔS OBIETÎFS EUROPEANS
Se, di fat, o cjalìn lis percentuâls di superficiis bio a pet dal univiers agricul intîr, o notìn che a nivel talian la incidence e je dal 17,4%, intant che in Friûl-VJ e je dal 9,2%. Compagn al va dit pal numar des aziendis biologjichis, che inte statistiche no son ripuartadis: in Italie a rapresentin il 6,6% di dut l’univiers agricul, intant che in regjon si fermisi al 4,8%. O ricuardìn che il valôr target de strategjie europeane Farm to Fork al è chel dal 25% di superficie bio di rivâi dentri de fin dal deceni. Se e fos confermade la cressite regjonâl a dôs cifris, l’obietîf al sarès sigûr a puartade di man.
◆ Ma a ce ise dovude, dut câs, cheste cressite regjonâl tant viamente? L’Ismea no lu detaie ancje se al fâs notâ cemût che la poie finanziarie al compart biologjic, intal ultin trieni, e sedi stade considerevule (Program di disvilup rurâl regjonâl includût, par chel che nus rivuarde).
SOSTIGNIBILITÂT E SIGURECE ALIMENTÂR
O disevin sul imprin de transizion ecologjiche, ma al è palês che il rispiet dal ambient nol è plui l’unic teme dulà si à di confrontâ la agriculture biologjiche di vuê e chê dai prossims agns, stant che e je in at une transizion gjenerâl de agriculture che si cjate a vê di coniugâ il teme di une plui grande sostignibilitât dal procès produtîf a chel de sigurece alimentâr e dal acès ae mangjative di cualitât par ducj.
◆ Pal un disvilup plui grant dal compart, al sugjerìs l’Istitût, “al sarà fondamentâl lâ indenant a impegnâsi cun invistiments su la ricercje e sul disvilup di gnovis pratichis e tecnologjiis che a coventin par permeti un cambi di pas che al rindi la agriculture biologjiche la plui moderne tra lis agriculturis. Il disvilup tecnologjic al varès prin di dut di tocjâ la gjenomiche e la produzion di semencis pal biologjic, la mecaniche agrarie specifiche pes operazions dal biologjic, la fitoiatrie e la difusion di mieçs tecnics regjistrâts che a risultin zovevui. Par diviersis culturis o inte zootecnie in gjenerâl, il model dal biologjic al domande invistiments, cognossincis e esperience che no puedin jessi detignûts di dutis lis impresis”. ❚


text:
“Il timp al cor, al scjampe come un gjat. Oh, Ressenàl / E doman? Cuissà ce che al sarà. Oh, Ressenàl” cussì al cjante Franco Giordani, cjantautôr e artist che o vin za vût mut di cognossi tacant dal 2015, cuant che al publicà “Incuintretimp”.
◆ Intal album, “Ressenàl”, presentât al public ai 9 di Lui te curnîs di Suns Europe, Giordani nus puarte intun gnûf viaç, fat di musiche, poesie, melodiis di dolôr, memorie, amôr, proteste e ironie, che si costruissin intai tocs di un album che nus conte dal teme dal disordin. “Ressenàl” al vûl di di fat disordin, te variante furlane di Claut, che al derive di “arsenâl”.
Il disordin che nus conte al è sedi emotîf che sociâl: dai afiets e de nostalgjie, al teme de emigrazion, ae critiche ironiche sociâl e politiche, aes vilotis che a contin il maridâsi tal timp dal green pass.
◆ «Dopo de jessude di “Truoisparis” tal 2017, o ai scomençât a scrivi gnovis cjançons. Ma “Ressenàl” al è jessût dome dopo cinc agns, par colpe de pandemie. I temis di chest album a son tancj e diviers, cussì come i gjenars musicâi che a rapresentin chest “disordin” che al da il titul al album.»
L’artist al è tornât a partî de musicalitât dal ultin album, cjapant ispirazion di gnovis progressions musicâls e evolvint «graciis ancje a Leo Virgili, che nol à bisugne di presentazions», nus conte Giordani.
◆ «O sielç la lenghe come che un artesan al sielç l’imprest di doprâ.»
Ressenàl al ten dongje 6 tocs par talian e 8 par furlan. Tes cjançons in marilenghe si ricognossin la lenghe tes variantis di Claut, Andreis, Barcis, Cordenons (il cussì clamât “folpo”) e Montreâl.
◆ Cussì come che al veve za fat in “Truoisparìs”, Giordani al à sielzût di meti in musiche poesiis che lu àn tant emozionât: “Soldato del carbone” di Barbara Floreancig, “Spieteme” di Federico Tavan, “Oh l’Italia” di Giuseppe Malattia, “Jeir” di Aldo Polesel e “E jò?” di Rosanna Paroni Bertoja. La cjançon che plui di dutis al à tal cûr e je “Soldato del carbone”: «dedicade ai minadôrs (in particolâr a chei partîts des Vals dal Nadison) che te Belgjiche a àn pierdût la salût e che si son sacrificâts par creâ une vite miôr pai lôr fîs. La cjançon si finìs cuntun côr in dialet sloven. O crôt che e sedi tant emozionante e mi plasarès fâle deventâ ancje un video.»
◆ In plui dal grup storic che lu a simpri acompagnât (Massimo Gatti, Elvis Fior e Alessandro Turchet), o cjatìn tal album ancje Leo Virgili (che al à rangjât cun Franco diviers tocs), Francesco Mosna, Paola Selva, Alvise Nodale, Jimmi Bressa, Davide Tomasetig e Chiara Trentin. Leonardo Giordani e Gabriele Della Valentina a àn cjantât il rap de cjançon “Campagna elettorale”.
◆ “Rassenàl” si pues comprâ daurman dal sît dal editôr Nota www.nota.it in version digjitâl.
Ma l’album te sô cuviertute al è alc di ecezionâl: «Insiemi cun Valter Colle, l’editôr che al à publicât ducj i miei albums, o vin pensât che al sarès biel rapresentâ il disordin cui cuadris dal pitôr Giordano Floreancig.
◆ Tal librut di 46 pagjinis che al acompagne il cd, a son contignudis 11 imagjins a colôrs dal artist, che o ringracii ancjemò par vêmi dade la pussibilitât di doprâ lis sôs oparis. L’album fisic al à dentri ancje la introduzion scrite di Maurizio Mattiuzza, un intervent di Toni Capuozzo che al presente Giordano Floreancig e une conte di Giorgio Olmoti.»
Par ricevi a cjase Rassenàl, o podês scrivi a klautans@gmail.com, o comprâlu li dal Angolo della Musica di Udin.
◆ In plui dai festivals prestigjôs tant che Suns Europe e Folkest, e come part dal progjet “La Tela”, “Rassenàl” al è stât ancje presentât tal pais di Franco di plui di 20 agns: Muimans. Ma tancj a son i concierts in program. Stait inzornâts su lis prossimis datis, stant daûr a Franco Giordani sui social o sul sît www.francogiordani.com. ❚
Un viaç tal disordin de realtât che o vivìn cun Franco Giordani, tal gnûf album “Ressenâl”Moira Pezzetta
“Il timp al cor, al scjampe come un gjat. Oh, Ressenàl / E doman? Cuissà ce che al sarà. Oh, Ressenàl” cussì al cjante Franco Giordani, cjantautôr e artist che o vin za vût mut di cognossi tacant dal 2015, cuant che al publicà “Incuintretimp”.